J2主持文頌男罹患罕見病 網民過份關心成負擔:無覆私訊就鬧我
J2節目《不正常愛情研究所》的主持文頌男(Koba),確診罹患罕見的尤文氏肉瘤(Ewing's Sarcoma),去年10月開始突然在節目消失,全面停工出入醫院接受治療。他一直努力對抗病魔,但近日他發長文指感謝大家關心之餘,亦成為負擔:「每個人都希望我回覆佢,我唔回覆佢嘅話甚至喺我直播上面鬧我。」
Koba自抗病起都收到不少網民的關心,但大量問候令他開始感到有負擔:「自從我病咗之後,好似由感謝大家,變咗服務大家。我收到源源不絕嘅DM。每個人都希望我回覆佢,我唔回覆佢嘅話甚至喺我直播上面鬧我。我知大家都好想同我做朋友,而其實我都好歡迎同大家做朋友,我都嘗試盡量回應晒大家嘅DM,尤其一啲有用嘅資訊,我係好感謝大家提供畀我。奈何實在太多太多嘅訊息,我實在冇辦法回復得晒,尤其是最近呢排每日都痛,根本分散唔到注意力去回覆大量嘅訊息。」
一直以來Kobe努力樂觀面對,亦不時與網民分享治療日常,表示相當感謝網民對他的關心:「大家畀咗無數咁多、唔同嘅建議我。有啲人又話某啲嘢唔好食,有啲人又話某啲嘢應該食。我食親啲咩都話唔應該食,好似就嚟冇嘢係可以食,就嚟係咩都唔食得。咁我到底應該食啲乜嘢呢?大家建議我食素、戒呢樣戒嗰樣,我都只能夠盡量執行,同我屋企人講聲不如煮呢啲啦。我對於以上種種嘅支持同關懷表示感激,多謝大家!同時都希望大家可以畀多啲空間我,體諒一下我。同病魔搏鬥係好辛苦、好困難嘅一件事情,希望大家繼續幫我集氣,打倒呢個大魔王!😈」